b'\n_START_ARTICLE_\nPasul Ca\xc8\x99in\n_START_SECTION_\nDate geografice\n_START_PARAGRAPH_\nTrec\xc4\x83toarea este situat\xc4\x83 \xc3\xaentre Masivul Ciomatu \xe2\x80\x93 afla\xc8\x9bi la sud \xc8\x99i Mun\xc8\x9bii Ciucului \xe2\x80\x93 afla\xc8\x9bi la nord, pe culmea dintre dealul Ferte\xc8\x99  (1051 m) - aflat la nord \xc8\x99i V\xc3\xa2rful Balaj (1074 m) aflat la sud, \xc3\xaentre satul Ca\xc8\x99inu Nou aflat la est \xc8\x99i Cozmeni aflat la vest._NEWLINE_Cea mai apropiat\xc4\x83 cale ferat\xc4\x83 este magistrala situat\xc4\x83 pe valea Oltului. _NEWLINE_\xc3\x8en apropiere spre nord se afl\xc4\x83 Pasul Uz \xe2\x80\x93 (situat pe valea Uzului) \xc8\x99i Pasul Turia, spre sud.\n_START_SECTION_\nRepere\n_START_PARAGRAPH_\n\xc3\x8en trec\xc4\x83toare se afl\xc4\x83 un cimitir \xc8\x99i un monument comemorativ (cod LMI HR-III-m-B-13016), memento spre amintirea celor aproximativ 1000 de secui afla\xc8\x9bi sub conducerea maiorului J\xc3\xa1nos Tuzson, uci\xc8\x99i aici pe 1 august 1849 \xc3\xaen timpul Revolu\xc8\x9biei Pa\xc8\x99optiste \xc3\xaen lupta cu armatele \xc8\x9bariste \xc8\x99i austro-ungare, num\xc4\x83r\xc3\xa2nd 12000 de solda\xc8\x9bi. \xc3\x8encercarea a \xc3\xaencetini armatele imperiale ruse \xc8\x99i pe austriecii condu\xc8\x99i de generalul Clam Gallas a avut rostul de a permite replierea restului trupelor revolu\xc8\x9bionare ale generalului S\xc3\xa1ndor G\xc3\xa1l._NEWLINE_Dup\xc4\x83 unele descrieri, armata secuiasc\xc4\x83 num\xc4\x83ra numai 200 de solda\xc8\x9bi, \xc8\x99i au fost \xc3\xaencercui\xc8\x9bi numai pentru c\xc4\x83 un tr\xc4\x83d\xc4\x83tor a ar\xc4\x83tat atacatorilor un drum \xc3\xaen mun\xc8\x9bi prin valea p\xc3\xa2r\xc3\xa2ului \xc3\x9cgr\xc3\xb6s. Aceste afirma\xc8\x9bii nu sunt confirmate nici de istorici, nici de jurnalul maiorului Tuzson._NEWLINE_Monumentul propriuzis, este un obelisc de 5,4 m \xc3\xaen\xc4\x83l\xc8\x9bime \xe2\x80\x93 oper\xc4\x83 a pietrarului \xc8\x99i sculptorului italian Poulini, stabilit \xc3\xaen Jigodin. Ridicarea sa s-a f\xc4\x83cut \xc3\xaen 1897 cu bani dona\xc8\x9bi de tineri originari din Ca\xc8\x99in. Deasupra gropii comune situat\xc4\x83 \xc3\xaen apropiere \xe2\x80\x93 peste drum la 100 m, peste 100 de st\xc3\xa2lpi funerari din lemn sculptat, \xc3\xaenfrumuse\xc8\x9beaz\xc4\x83 memorialul. Aici se organizeaz\xc4\x83 \xc3\xaen data de 15 martie a fiec\xc4\x83rui an, diverse ac\xc8\x9biuni prilejuite de Ziua Maghiarilor de Pretudindeni._NEWLINE_Pasul este un punct de reper, \xc3\xaen traseul Turului ciclist al \xc8\x9ainutului Secuiesc.'